
Draga braćo i sestre, blagoslovljena vam nedjelja!
Evanđelje naviješteno u današnjoj liturgiji (Mt 22,15-21) stavlja pred nas jednu od najpoznatijih Isusovih izreka: „Podajte dakle caru carevo, a Bogu Božje“ (usp. r. 21). Zato je važno smjestiti je u kontekst u kojem je izvorno bila izrečena.
Evanđelist Matej opisuje ozračje neprijateljstva prema Isusu: farizeji se okupljaju kako bi pronašli način da ga uhvate u riječi (usp. r. 15). Odlučuju poslati neke ljude da mu postave kontroverzno pitanje: „Je li dopušteno plaćati porez caru ili nije?“ (r. 17). Učiteljev odgovor je mudar, jer ga izvlači iz zamke i razotkriva licemjerje onih koji ga žele srušiti. Traži od njih novčić kojim se plaća porez, denar. Oni mu ga donose, a Isus ih upita: „Čija je ovo slika i natpis?“ Odgovaraju mu: „Careva.“ Tada im kaže: „Podajte dakle caru carevo, a Bogu Božje“ (rr. 17-21).
U Isusu promatramo Boga koji se ne boji ljudske povijesti, nego dolazi prebivati u njoj. Njegovo Kraljevstvo ne ukida ljudske službe i odgovornosti. Ono, međutim, traži da živimo bez kompromisa, slobodni od neurednih težnji i nepravednih interesa, stavljajući iznad svega Kraljevstvo Božje i njegovu pravednost (usp. Mt 6,33). U tom je smislu znakovita pohvala koju isti ti ljudi upućuju Isusu, premda vođeni neiskrenim nakanama: „Učitelju, znamo da si istinoljubiv i da po istini učiš putu Božjemu. Ne obazireš se ni na koga, jer ne gledaš tko je tko“ (r. 16).
Predraga braćo i sestre, upravo je to obilježje onoga tko „podaje caru carevo, a Bogu Božje“: biti istinoljubiv, bez ljudskoga obzira i licemjerja, slobodan za dobro. Molimo Gospodina da nam udijeli milost živjeti tako. Povjerimo se također zagovoru Blažene Djevice Marije.
